b'\n_START_ARTICLE_\nDavit Kakabadze\n_START_PARAGRAPH_\nDavit Kakabadze (georg. \xe1\x83\x93\xe1\x83\x90\xe1\x83\x95\xe1\x83\x98\xe1\x83\x97 \xe1\x83\x99\xe1\x83\x90\xe1\x83\x99\xe1\x83\x90\xe1\x83\x91\xe1\x83\x90\xe1\x83\xab\xe1\x83\x94; 20. elokuuta (J: 8. elokuuta) 1889 Kukhi, Georgia \xe2\x80\x93 10. toukokuuta 1952 Tbilisi) oli georgialainen avantgarde-taidemaalari, graafikko ja lavastesuunnittelija. H\xc3\xa4n oli monilahjakkuus, joka toimi my\xc3\xb6s taiteentutkijana, elokuvatekniikan kehitt\xc3\xa4j\xc3\xa4n\xc3\xa4 ja amat\xc3\xb6\xc3\xb6rivalokuvaajana. Kakabadze yhdisti teoksissaan innovatiivisia tulkintoja eurooppalaisesta "vasemmistolaisesta" taiteesta georgialaiseen perinteeseen, jonka asiantuntija h\xc3\xa4n oli.\n_START_SECTION_\nEl\xc3\xa4m\xc3\xa4nvaiheet\n_START_PARAGRAPH_\nKakabadze syntyi k\xc3\xb6yh\xc3\xa4\xc3\xa4n talonpoikaisperheeseen Kukhin kyl\xc3\xa4ss\xc3\xa4 l\xc3\xa4hell\xc3\xa4 Khonin kaupunkia. Paikalliset hyv\xc3\xa4ntekij\xc3\xa4t rahoittivat h\xc3\xa4nen luonnontieteen opintojaan Pietarin yliopistossa, josta h\xc3\xa4n valmistui vuonna 1916. Samaan aikaan h\xc3\xa4n k\xc3\xa4vi maalaustunneilla Dmitrojev-Kavkazskin studiolla ja tutki vanhaa georgialaista taidetta. _NEWLINE_Ty\xc3\xb6skennelty\xc3\xa4\xc3\xa4n lyhyen aikaa maalarina ja kouluttajana Tbilisiss\xc3\xa4 h\xc3\xa4n matkusti Pariisiin, jossa h\xc3\xa4n asui vuosina 1919\xe2\x80\x931927. H\xc3\xa4n osallistui Soci\xc3\xa9t\xc3\xa9 des Artistes Ind\xc3\xa9pendantsin n\xc3\xa4yttelyihin ja piti yhteisn\xc3\xa4yttelyit\xc3\xa4 georgialaisten taiteilijoiden Lado Gudia\xc5\xa1vilin ja \xc5\xa0alva Kikodzen kanssa. Kakabadzen syntym\xc3\xa4provinssin Imeretin luontoa kuvaava maisemasarja kuuluu h\xc3\xa4nen varhaistuotantonsa mielenkiintoisimpiin teoksiin. Asuessaan Pariisissa Kakabadze kiinnostui abstraktista maalauksesta ja ty\xc3\xb6skenteli eri tekniikoiden parissa, kokeillen metallin, peililasin, lasimaalauksen ja muiden samantyyppisten materiaalien k\xc3\xa4ytt\xc3\xb6\xc3\xa4 v\xc3\xa4rien sijaan. H\xc3\xa4n omaksui pian aiempaa "vasemmistolaisemman" kannan ja ylisti kubismia. _NEWLINE_Kakabadze luennoi Pariisissa kuvataiteen eri puolista ja kehitti kiinnostustaan liikkeen kuvaamiseen rakentamalla vuonna 1923 elokuvakameran, joka tuotti illuusion korkokuvasta. Niinp\xc3\xa4 h\xc3\xa4nest\xc3\xa4 tuli yksi kolmiulotteisen elokuvataiteen pioneereista. 1920-luvun puoliv\xc3\xa4liin menness\xc3\xa4 h\xc3\xa4n oli hyl\xc3\xa4nnyt kubismivaikutteisen tyylins\xc3\xa4 abstraktimman kuvanveiston ja maalaustaiteen hyv\xc3\xa4ksi. _NEWLINE_Palattuaan Georgiaan vuonna 1927 Kakabadze jatkoi Imereti-teemaansa maalaamalla uusia, monumentaalisia maisemia, mukaan lukien teollisuusmaisemia. Samoihin aikoihin h\xc3\xa4n teki yhteisty\xc3\xb6t\xc3\xa4 johtavan georgialaisen teatteriohjaajan Kote Mard\xc5\xbeani\xc5\xa1vilin kanssa ja tuotti useita lavastussuunnitelmia Mard\xc5\xbeani\xc5\xa1vilin teatterille Kutaisissa. Vuonna 1931 h\xc3\xa4n tuotti my\xc3\xb6s dokumenttifilmin "Georgian vanhat monumentit". _NEWLINE_Kakabadzesta tuli Tbilisin kuvataideakatemian professori vuonna 1928. Neuvostoviranomaiset kuitenkin painostivat h\xc3\xa4nt\xc3\xa4, koska h\xc3\xa4n "ei ollut onnistunut" hylk\xc3\xa4\xc3\xa4m\xc3\xa4\xc3\xa4n formalismia ja mukautumaan sosialistisen realismin dogmiin. Lopulta h\xc3\xa4net erotettiin akatemiasta vuonna 1948. Historioitsija Sargis Kakabadze oli h\xc3\xa4nen veljens\xc3\xa4.'